钦定古今图书集成/方舆汇编/职方典/第1456卷 > 《贺李宓伐蛮归诗》高适
## 钦定古今图书集成/方舆汇编/职方典/第1456卷 > 《贺李宓伐蛮归诗》高适

圣人赫斯怒，诏伐西南戎。肃穆庙堂上，深沉节制雄。
遂令感激士，得建非常功。料死不料敌，顾恩宁顾终。
鼓行天海外，转战蛮彝中。梯𪩘近高鸟，穿林经毒虫。
鬼门无归客，比户多南风。蜂虿隔万里，云雷随九攻。
长驱大浪破，急击群山空。饷道忽已远，悬军垂欲穷。
精诚动白日，喷薄连苍穹。野食掘田鼠，晡飧兼僰僮。
收兵列亭堠，拓地弥西东。临事耻苟免，履危能饬躬。
将星犹照耀，边色何溟濛。泸水夜可涉，交州今始通。
归来长安道，召见甘泉宫。廉蔺若未死，孙吴知音同。
相逢论意气，慷慨谢深衷。